JAVNA VATROGASNA POSTROJBA 
                     GRADA IMOTSKOG

                  N.Š.Zrinskog 16. Imotski

P R A V I L N I K

O PROVEDBI POSTUPAKA JEDNOSTAVNE NABAVE

Imotski, veljača 2021. 

Temeljem članka 22. točka 2. Statuta Javne vatrogasne postrojbe Grada Imotskog (Klasa: 012-03/15-01/01; Ur.broj:2129/01-10-15-01 od 01. rujna 2015. godine) i članka 15. Zakona o javnoj nabavi ("Narodne novine", broj 120/16), Vatrogasno vijeće Javne vatrogasne postrojbe

Grada Imotskog, na sjednici održanoj dana 08. veljače 2021. godine, donosi

PRAVILNIK

O PROVEDBI POSTUPAKA JEDNOSTAVNE NABAVE

I. OPĆE ODREDBE

Članak 1.

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuje postupak koji prethodi stvaranju ugovornog odnosa za nabavu roba i usluga te provedbu projektnih natječaja (u daljnjem tekstu:PPN) procijenjene vrijednosti manje od 200.000,00 kuna i nabavu radova procijenjene vrijednosti manje od 500.000,00 kuna ( u daljnjem tekstu: jednostavna nabava) za koji sukladno odredbama Zakona o javnoj nabavi ne postoji obveza provedbe postupaka javne nabave.

U provedbi postupaka jednostavne nabave radova, roba i usluga te PPN osim ovog Pravilnika, Javna vatrogasna postrojba Grada Imotskog (u daljnjem tekstu: JVP Imotski) obvezna je primjenjivati i druge važeće zakone i podzakonske akte, te interne akte JVP Imotski, a koji se odnose na pojedini predmet nabave.

II. KRITERIJ ZA ODABIR PONUDE

Članak 2.

Kriterij za odabir ponude je najniža cijena ili ekonomski najpovoljnija ponuda.

Kada je kriterij odabira ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja i drugo.

Ako odabrani ponuditelj ne dostavi izjavu o produženju roka valjanosti ponude, ne produži jamstvo za ozbiljnost ponude ili odustane od svoje ponude, odnosno ako naručitelj raskine ugovor ili stornira narudžbenicu izvršit će se ponovno rangiranje ponuda prema kriteriju za odabir ne uzimajući u obzir ponudu odabranog ponuditelja te će se odabrati nova najpovoljnija ponuda prema kriteriju za odabir ili poništiti postupak nabave.

Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditelju.

III. PROVEDBA POSTUPKA JEDNOSTAVNE NABAVE

ČIJA JE PROCIJENJENA VRIJEDNOST MANJA OD 30.000,00 KUNA

Članak 3.

Pripremu i provedbu postupaka jednostavne nabave čija je procijenjena vrijednost manja od 30.000,00 kuna provodi ovlaštena osoba naručitelja (zapovjednik).

Nabava radova, roba i usluga te PPN procijenjene vrijednosti manje od 30.000,00 kuna, provodi se izdavanjem narudžbenice i/ili sklapanjem ugovora temeljem jedne ponude koja je prethodno zatražena elektroničkim putem, telefaksom ili telefonski.

Iznimno, jednostavne nabave do vrijednosti manje od 10.000,00 kuna mogu se provesti i neposrednim prihvatom ponude (usmenim putem), uz izdavanje računa.

Narudžbenica iz stavka 2. ovog članka sadrži podatke o: naručitelju, vrsti roba/radova/usluga/PPN koje se nabavljaju uz detaljniju specifikaciju jedinica mjere, količini, jediničnoj cijeni, ukupnoj cijeni, roku i mjestu izvođenja radova/isporuke robe/pružanja usluge/PPN, gospodarskom subjektu-dobavljaču.

IV. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 30.000,00 KUNA, A MANJA OD 200.000,00 KUNA

Članak 4.

Nabavu radova, roba i usluga te PPN procijenjene vrijednosti jednake ili veće od 30.000,00 kuna, a manje od 200.000,00 kuna, naručitelj provodi slanjem Poziva za dostavu ponuda (dalje u tekstu: Poziv) na adrese minimalno tri gospodarska subjekta i/ili objavom na službenim stranicama i/ili kombinacijom slanja Poziva na adrese gospodarskih subjekata i objavom na internet stranici naručitelja.

Naručitelj pridržava pravo uputiti Poziv jednom gospodarskom subjektu kada zbog tehničkih, stručnih ili umjetničkih razloga, razloga povezanih sa zaštitom isključivih prava, kao i u slučaju provedbe nabave koja zahtjeva žurnost, te kada ugovor o nabavi može izvršiti samo određeni gospodarski subjekt.

Članak 5.

Prilikom određivanja rokova za dostavu ponuda naručitelj će uzeti u obzir složenost predmeta

nabave.

Rok za dostavu ponuda ne smije biti kraći od dva dana od dana upućivanja odnosno objavljivanja Poziva.

Ponude dostavljene na temelju objavljenog Poziva na internetskim stranicama naručitelja, uzimaju se u razmatranje pod istim uvjetima kao i ponude dostavljene na temelju Poziva upućenog gospodarskim subjektima po vlastitom izboru.

Za postupak odabira ponude dovoljna je jedna pristigla ponuda koja udovoljava svim traženim uvjetima naručitelja.

Naručitelj će obavijestiti sve ponuditelje o odabiru.

Nabava vrijednosti jednake ili veće od 30.000,00 kuna, a manje od 200.000,00 kuna provodi se izdavanjem narudžbenice ili zaključivanjem ugovora s odabranim gospodarskim subjektom.

Narudžbenicu po odobrenju Vatrogasnog vijeća, potpisuje Predsjednik Vatrogasnog vijeća i Zapovjednik, a ugovor potpisuje Zapovjednik.

V. PROVEDBA POSTUPKA JEDNOSTAVNE NABAVE RADOVA ČIJA JE PROCIJENJENA VRIJEDNOST JEDNAKA ILI VEĆA OD 200.000,00 ODNOSNO MANJA OD 500.000,00 KUNA

Članak 6.

U pripremi i provedbi postupaka nabave radova čija je procijenjena vrijednost jednaka ili veća od 200.000,00 kuna odnosno manja od 500.000,00 kuna sudjeluju najmanje dva predstavnika naručitelja, od kojih jedan mora imati važeći certifikat na području javne nabave.

Ovlaštene predstavnike naručitelja imenuje Vatrogasno vijeće JVP Grada Imotskog svojom Odlukom o pokretanju postupka jednostavne nabave, sukladno Statutu JVP Grada Imotskog.

Članak 7.

Naručitelj nabavu provodi slanjem poziva na adrese minimalno tri gospodarska subjekta i/ili objavom na službenim stranicama i/ili kombinacijom slanjem Poziva na adrese gospodarskih subjekata i objavom na Internet stranici naručitelja.

Naručitelj pridržava pravo uputiti Poziv jednom gospodarskom subjektu kada zbog tehničkih, stručnih ili umjetničkih razloga, razloga povezanih sa zaštitom isključivih prava, kao i u slučaju provedbe nabave koja zahtjeva žurnost, te kada ugovor o nabavi može izvršiti samo određeni gospodarski subjekt.

Članak 8.

Prilikom određivanja rokova za dostavu ponuda naručitelj će uzeti u obzir složenost predmeta

nabave.

Rok za dostavu ponuda ne smije biti kraći od pet dana od dana upućivanja odnosno objavljivanja Poziva.

Ponude dostavljene na temelju objavljenog Poziva na internetskim stranicama naručitelja, uzimaju se u razmatranje pod istim uvjetima kao i ponude dostavljene na temelju Poziva upućenog gospodarskim subjektima po vlastitom izboru.

Za postupak odabira ponude dovoljna je jedna pristigla ponuda koja udovoljava svim traženim uvjetima naručitelja.

Naručitelj će obavijestiti sve ponuditelje o odabiru.

Članak 9.

Kod postupka nabave radova čija je procijenjena vrijednost jednaka ili veća od 200.000,00 kuna odnosno manja od 500.000,00 kuna naručitelj na osnovi rezultata pregleda i ocjene ponuda donosi Obavijest o odabiru najpovoljnije ponude ili Obavijest o poništenju postupka jednostavne nabave.
Obavijest o odabiru najpovoljnije ponude ili Obavijest o poništenju postupka jednostavne nabave naručitelj je obvezan istovremeno dostaviti svakom ponuditelju.

Naručitelj objavom Obavijesti o odabiru najpovoljnije ponude stječe uvjete za izdavanje narudžbenice ili sklapanja ugovora o nabavi.

Narudžbenicu potpisuje Predsjednik Vatrogasnog vijeća i Zapovjednik, a ugovor potpisuje Zapovjednik.

VI. UVJETI SPOSOBNOSTI I JAMSTVA

Članak 10.

Za sve nabave čija je procijenjena vrijednost jednaka ili veća od 30.000,00 kuna, naručitelj može u Pozivu odrediti razloge isključenja i uvjete sposobnosti ponuditelja, te u tom slučaju svi dokumenti koje naručitelj traži ponuditelji mogu dostaviti u neovjerenoj preslici.

Neovjerenom preslikom smatra se i neovjereni ispis elektroničke isprave.

Članak 11.

Za sve nabave čija je procijenjena vrijednost jednaka ili veća od 30.000,00 kuna, naručitelj u postupku nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

VII. POSTUPANJE S PONUDAMA

Članak 12.

Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku.
Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

VIII. ŽURNA NABAVA

Članak 13.

U slučaju više sile, događaja izvan kontrole naručitelja i neovisnog od njihove volje, a koje se nisu mogli predvidjeti ili izbjeći, naručitelj jednostavnu nabavu bez obzira na procijenjenu vrijednost nabave provodi izdavanjem narudžbenice temeljem zaprimljene najmanje jedne ponude.

IX. ZAVRŠETAK POSTUPKA JEDNOSTAVNE NABAVE

Članak 14.

Na postupak provedbe jednostavne nabave kao i na odabir najpovoljnijeg ponuditelja žalba nije dopuštena.

Članak 15.

Evidencija i dokumentacija vezana za provođenje postupaka jednostavne nabave prema ovom Pravilniku vodi se i čuva u prostorima naručitelja uz rok čuvanja od četiri godine od dana završetka postupka jednostavne nabave.

X. ZAVRŠNE ODREDBE

Članak 16.

   Postupci bagatelne nabave pokrenuti do stupanja na snagu ovog Pravilnika dovršit će se prema odredbama po kojima je i započet postupak nabave

Članak 17.

   Ovaj Pravilnik stupa na snagu osmog dana objave na oglasnoj ploči i mrežnim stranicama JVP Grada Imotskog 
Stupanjem na snagu ovog Pravilnika, prestaje važiti Pravilnik o provedbi postupka jednostavne nabave (KLASA:406-01/19-01/01, URBROJ:2129/01-10-19-1)

Klasa:  406-01/21-01/01
Ur.broj:  2129/01-10-21-1
Imotski, 08. veljače 2021.godine

                                                                                                  PREDSJEDNIK  VATROGASNOG VIJEĆA
                                                                                   JAVNE VATROGASNE POSTROJBE GRADA IMOTSKOG

                                                                                                   Ante Kukulj

Pravilnik je objavljen na oglasnoj ploči i mrežnim stranicama JVP Grada Imotskog dana________________godine, te stupa na snagu dana __________________________